**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ 4 ДҮГЭЭР САРЫН 07-НЫ ӨДӨР**

**/ЛХАГВА ГАРАГ/-ИЙН ХУРАЛДААНЫ ТЭМДЭГЛЭЛИЙН**

**ТОВЬЁГ**

|  |  |  |
| --- | --- | --- |
| **№** | ***Хэлэлцсэн асуудал*** | ***Хуудасны дугаар*** |
| ***1.*** | ***Хуралдааны товч тэмдэглэл:*** | 1-2 |
| ***2.*** | ***Хуралдааны дэлгэрэнгүй тэмдэглэл:*** | 3-8 |
|  | 1.“Үндсэн хуулийн цэцийн гишүүнээр томилох, Үндсэн  хуулийн цэцийн гишүүнээс чөлөөлөх тухай” Улсын Их Хурлын  2021 оны 31 дүгээр тогтоолд хэсэгчлэн тавьсан Монгол  Улсын Ерөнхийлөгчийн хориг /үргэлжилнэ/ |  |

***Монгол Улсын Их Хурлын 2021 оны хаврын ээлжит чуулганы***

***Хууль зүйн байнгын хорооны 4 дүгээр сарын 07-ны өдөр***

***/Лхагва гараг/-ийн хуралдааны товч тэмдэглэл***

Хууль зүйн байнгын хорооны дарга С.Бямбацогт ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн ирж, 52.6 хувийн ирцтэйгээр хуралдаан 10 цаг 20 минутад Төрийн ордны “Их эзэн Чингис хаан” танхимд эхлэв.*

*Эмнэлгийн чөлөөтэй: Ц.Сэргэлэн, Н.Учрал;*

*Тасалсан: Ш.Адьшаа, Б.Дэлгэрсайхан, Л.Мөнхбаатар.*

***Нэг.“Үндсэн хуулийн цэцийн гишүүнээр томилох, Үндсэн хуулийн цэцийн гишүүнээс чөлөөлөх тухай” Улсын Их Хурлын 2021 оны 31 дүгээр тогтоолд хэсэгчлэн тавьсан Монгол Улсын Ерөнхийлөгчийн хориг /үргэлжилнэ/***

Хэлэлцэж буй асуудалтай холбогдуулан Монгол Улсын Ерөнхийлөгчийн Тамгын газрын дарга Ө.Шижир, Монгол Улсын Ерөнхийлөгчийн Аюулгүй байдал, батлан хамгаалахын бодлогын зөвлөх Л.Болд нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт Л.Мөнхчимэг нар байлцав.

Танилцуулгатай холбогдуулан Улсын Их Хурлын гишүүн Ш.Раднаасэд, Б.Энхбаяр, Д.Ганбат нар үг хэлэв.

“Үндсэн хуулийн цэцийн гишүүнээр томилох, Үндсэн хуулийн цэцийн гишүүнээс чөлөөлөх тухай” Улсын Их Хурлын 2021 оны 31 дүгээр тогтоолд хэсэгчлэн тавьсан Монгол Улсын Ерөнхийлөгчийн хоригтой холбогдуулан Улсын Их Хурлын гишүүн, Улсын Их хурал дахь Ардчилсан намын бүлгийн дарга Д.Ганбат дахин завсарлага авах тухай мэдэгдэж, уг асуудлаар 15 цаг хүртэл завсарлага авав. /10:39/

*Хуралдаан 10 цаг 39 минутад завсарлаж, 15 цаг 18 минутаас үргэлжлэв.*

Байнгын хорооны дарга С.Бямбацогт Улсын Их Хурлын 2021 оны 31 дүгээр тогтоолд хэсэгчлэн тавьсан Монгол Улсын Ерөнхийлөгчийн хоригтой холбогдуулан Улсын Их Хурал дахь Ардчилсан намын бүлгээс авсан завсарлагын хугацаа дууссан тухай мэдэгдэв. ***/***15:19***/***

**С.Бямбацогт**: “Үндсэн хуулийн цэцийн гишүүнээр томилох, Үндсэн хуулийн цэцийн гишүүнээс чөлөөлөх тухай” Улсын Их Хурлын 2021 оны 31 дүгээр тогтоолын “Бүрэн эрхийн хугацаа нь дуусгавар болсон тул Шарын Цогтоог Монгол Улсын Үндсэн хуулийн цэцийн гишүүнээс чөлөөлсүгэй” гэсэн 2 дахь хэсэгт хэсэгчлэн тавьсан Монгол Улсын Ерөнхийлөгчийн хоригийг хүлээж авах нь зүйтэй гэсэн саналаар санал хураалт явуулъя.

Зөвшөөрсөн: 2

Татгалзсан: 9

Бүгд: 11

18.2 хувийн саналаар дэмжигдсэнгүй.

Байнгын хорооноос гарах санал, дүгнэлтийг Улсын Их Хурлын гишүүн С.Бямбацогт Улсын Их Хурлын чуулганы нэгдсэн хуралдаанд танилцуулахаар тогтов.

*Хуралдаан 23 минут үргэлжилж, 19 гишүүнээс 14 гишүүн ирж, 73.7 хувийн ирцтэйгээр 15 цаг 22 минутад өндөрлөв.*

**Тэмдэглэлтэй танилцсан:**

ХУУЛЬ ЗҮЙН БАЙНГЫН ХОРООНЫ

ДАРГА С.БЯМБАЦОГТ

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Э.СУВД-ЭРДЭНЭ

**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ 4 ДҮГЭЭР САРЫН 07-НЫ ӨДӨР**

**/ЛХАГВА ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**С.Бямбацогт:** Байнгын хорооны эрхэм гишүүдийн энэ өдрийн амар амгаланг айлтгая. Байнгын хорооны гишүүдийн олонх хүрэлцэн ирсэн тул Хууль зүйн байнгын хорооны 2021 оны 4 дүгээр сарын 7-ны өдрийн хуралдаан нээснийг мэдэгдье. Хуралдаанд хүрэлцэн ирсэн гишүүдийг танилцуулъя. Ганбат гишүүн хүрэлцэн ирсэн байна, Раднаасэд гишүүн хүрэлцэн ирсэн байна, Энх-Амгалан гишүүн хүрэлцэн ирсэн байна, Бямбацогт гишүүн хүрэлцэн ирсэн байна, Пүрэвдорж гишүүн ирсэн байна, Алтанхуяг гишүүн ирсэн байна, Сандаг-Очир гишүүн ирсэн байна, Энхбаяр гишүүн ирсэн байна, Мөнхцэцэг гишүүн ирсэн байна, Цогтбаатар гишүүн ирсэн байна. Учрал гишүүн, Сэргэлэн гишүүн чөлөөтэй байгаа. Бусад гишүүдийг хуралдаандаа хүрэлцэн ирэхийг урьж байна. Байнгын хорооны ирцийг танилцуулж дууслаа. Байнгын хорооны хуралдааны хэлэлцэх асуудлыг танилцуулъя. Нэг асуудалтай байгаа. Үндсэн хуулийн цэцийн гишүүнээр томилох, Үндсэн хуулийн цэцийн гишүүнээс чөлөөлөх тухай Улсын Их Хурлын 2021 оны 31 дүгээр тогтоолд хэсэгчлэн тавьсан Монгол Улсын Ерөнхийлөгчийн хоригийг үргэлжлүүлэн хэлэлцэнэ. Хэлэлцэх асуудал дээр саналтай гишүүн байна уу. Алга байна. Хэлэлцэх асуудалдаа оръё.

Монгол Улсын “Үндсэн хуулийн цэцийн гишүүнээр томилох, Үндсэн хуулийн цэцийн гишүүнээс чөлөөлөх тухай” Улсын Их Хурлын 2021 оны 31 дүгээр тогтоолд хэсэгчлэн тавьсан Монгол Улсын Ерөнхийлөгчийн хоригийг үргэлжлүүлэн хэлэлцье.

Хэлэлцэж байгаа асуудалтай холбогдуулан хуралдаанд оролцож байгаа албан тушаалтнуудыг танилцуулъя.

Монгол Улсын Ерөнхийлөгчийн Тамгын газрын дарга Өлзийхүүгийн Шижир, Монгол Улсын Ерөнхийлөгчийн Аюулгүй байдал, батлан хамгаалахын бодлогын зөвлөх Лувсанвандагийн Болд. Ийм ажлын хэсэг оролцож байна.

Ерөнхийлөгчийн хоригтой холбогдуулан гишүүд асуулт асууж, хариулт авч дууссан байгаа. Одоо Монгол Улсын Ерөнхийлөгчийн хоригтой холбогдуулан үг хэлэх гишүүд нэрсээ өгнө үү. Пүрэвдорж гишүүнээр тасаллаа. Раднаасэд гишүүн үг хэлье.

**Ш.Раднаасэд**: Энэ цаг хугацааны хувьд Ерөнхийлөгчийн сонгуультай зэрэгцэж орж ирээд өнөөдөр улс төрийн сэдэв болж байгаа юм л даа. Нэр дэвшиж байгаа нь ч тэр, ажиллах хугацаа нь дуусаж байгаа нь ч тэр, бүгдээрээ л их сургуулийн багш нар. Ялангуяа энэ Цогтоо багшийг энд байгаа хүмүүс Цогтоог явуулах нь зөв, явуулах нь буруу гэдэг юм яримааргүй байгаа юм. 40 гаруй жил ажиллачхаад насныхаа амралтад гарах гэж байгаа хүнийг энэ дээр зөв буруу гэдэг юм яриад. Нэг нь хөөгдөж байгаа ч юм шиг. Нэг хэсэг нь хөөхгүй ч гээд байгаа юм шиг ийм юм руу хүмүүсийн амьдралын юмыг татаж оруулж ирээд нэг нь сайн, нөгөө нь муу ч юм шиг. Тэр хүн ч гэсэн бодож байгаа байх.

Цаг хугацааны хувьд Ерөнхийлөгчийн сонгуультай давхцуулаад, зэрэгцүүлээд ирсэн хийх хугацаандаа хийх цагтаа юм аа хийгээгүйгээс болоод өнөөдөр энд олонх юмыг хүч түрж хийж байгаа юм шиг, цөөнх нь хүч түрүүлж байгаа юм шиг ийм ойлголтууд бий болгоод байх юм.

Ер нь бол нөгөө юм эргэж бууна гэдэг чинь энэ л дээ. Өөрийнх нь бий болгосон юм дээр өөрсдөө ойчиж байгаа байхгүй юу.Өндөр насны тэтгэвэрт гаргах ёстой Төрийн алба хаах насны дээд хязгаар хүрсэн бол тэтгэвэрт 7 хоногийн дотор Байнгын хороогоор оруулж гаргаж байх ёстой гэж хуулийг Ардчилсан намын үед хийсэн биз. Цэцийн хуульд огт байгаагүй заалтыг Амарсанаа гэж хүнийг зайлуулахын тулд үгэнд нь ороогүйн төлөө цэцийн шийдвэрийг Ардчилсан намын даалгавраар цэцийн шийдвэрийг гаргаагүйн төлөө тэгвэл өөрийг нь өөрчил гээд тэр хуулийн заалтыг хийж өнөөдөр энэ хуулийн заалт чинь эргээд яг өөрсдийнх нь толгой дээр бууж байгаа юм. Энийг бас бодох хэрэгтэй. Яг өөр өөрсдийнхөө хийсэн юманд л өөрсдөө явж байгаа байхгүй юу. Юм угаасаа тэгдэг. Тэгэхээр энэнээс хойш цэцийн гишүүнтэй холбоотой Их Хурлаар олон албан тушаалтнууд орно. Бүр Их Хурлаас томилогддог албан тушаалтныг бид хаврын чуулган, намрын чуулганаар нэмээд өгчихлөө.

Одоо Шүүхийн сахилгын хороо, Шүүхийн ерөнхий зөвлөл, Хүний эрхийн комисс. Өмнө нь бол Их Хурлын дэргэдэх байгууллага Авлигатай тэмцэх газрын дарга, Ерөнхий прокурор, Цэцийн хэдэн гишүүд байсан. Одоо энэ тоо улам нэмэгдээд байгаа. Нээлттэй сонгон шалгаруулалтаар бид нар томилж байна л гээд байгаа. Одоо наад Шүүхийн ерөнхий зөвлөл, сахилгын хороод чинь 50 гаруй хүн ирсэн байгаа гэсэн биз дээ. Одоо энэ чинь тэр нь буруу, энэ нь зөв гээд гомдол, мэтгэлцээн гээд явна. Эргээд Улс төрийн сэдэв явна. Энэ юмыг өөрсдөө л бид нар бий болгож байгаа энэ Их Хурал. Тэгэхээр энэ дээр Улс төрийн ямар нэгэн юм хийхгүй, энэ ойлголцол байдаг бол тэр ойлголцол нь яваад асуудал байгаа бол тэр цэц дээр ганц хүнээс болж цэцийн асуудал зогсоно гэж байхгүй. Ганц хүнээс болж цэцийн асуудал шийдэгдэнэ гэж байхгүй.

Энэ цэцэд өөрийн гэсэн ажилсан туршлага, замналтай, дотроо бодолтой дахиад 8 хүн сууж байна ш дээ. Тийм учраас олон дахин яриад Шүүхийн ерөнхий зөвлөлийн сонгон шалгаруулах ажлын хэсгийг хэчнээн удаан ярив аа. Сүүлдээ бүр сонсохоос дургүй хүрч байна ш дээ. Бүр 4 удаа. Буруу хүн томилоод ч байгаа юм шиг, зөв хүн томилоод ч байгаа юм шиг. Одоо энэ цэцийн асуудал бас ингээд 4 удаа. Байнгын хороогоор 4 орж байна. Ийм юмнууд дээрээ дор дороо бодоод хэдүүлээ нэг урагшаа хараад ажил хэрэгч байдлаар явахгүй бол энэ тулга тойрсон жижиг сажиг юм ярьсаар байж цаг хугацаа баларлаа.

Энэ ханиад томуу чинь баларлаа. 1000 бараг дөхсөн байна. өөр сэдэв рүү анхаарлаа хандуулж, өөр сэдэв рүү ач холбогдол өгч цаг заваа үрмээр байх юм. Удахгүй энэ ордон чинь хаагдана шүү. Ер нь бол цаг хугацааны л асуудал болоод байна энэ ханиад томуу чинь хаана хүрч зогсох вэ гэсэн бүх аймаг сумууд руу ч тарна удахгүй. Тийм учраас өөр зүйл рүү анхаарал хандуулж энэ ажил төрлөө жаахан өөрөөр хийхгүй бол сэдэв барьж явсаар ядарч байна шүү энэ хүмүүс.

**С.Бямбацогт**: За Раднаасэд гишүүн санал хэллээ. За Энхбаяр гишүүн үг хэлье.

**Б.Энхбаяр**: Би Монгол Улсын Ерөнхийлөгчийн хоригийг хүлээн авах боломж байхгүй гэдэг дээр 2 үндэслэл хэлье гэж бодож байна. Нэгдүгээрт, Үндсэн хуулийн үндэслэл. Ер нь 2уулаа л үндсэн хуулийн үндэслэл юм даа. Үндсэн хуулийн цэцийн гишүүнийг чөлөөлсөн хэсэг дээр нь хориг тавьсан байгаа юм.Ерөнхийлөгчийн хоригийг хүлээж аваад авчихвал нөгөө чөлөөлөгдсөн гишүүн маань босоод ирнэ гэсэн үг. Одоо амилна гэсэн үг.

Энэ тохиолдолд Үндсэн хуулийн цэц маань 10 гишүүнтэй болно гэсэн үг. Тэгэхээр Монгол Улсын Үндсэн хуулиар бол Үндсэн хуулийн цэц 9 гишүүнтэй байна гээд Үндсэн хуульд заасан байгаа. Өөрөөр хэлбэл Ерөнхийлөгчийн хоригийг хүлээж авсан тохиолдолд Монгол Улсын Үндсэн хуулийг зөрчинө гэсэн үг. Тийм учраас Үндсэн хуулийг зөрчих байдалд хүргэсэн Улсын Их Хурлыг ийм хоригийг хүлээн авах боломжгүй гэдэг үндэслэлийг хэлмээр байна.

Хоёрдугаар үндэслэл бол мөн Монгол Улсын Үндсэн хуультай холбогдож байгаа юм. Манай ардын багш Чимэд багш маань байсан бол их л сайн бидэнд хэлэх байсан байх гэж бодогдож байна. Үндсэн хуулийн 25 дугаар зүйл буюу Улсын Их Хурлын бүрэн эрхэд ийм өгүүлбэр байгаа юм. 25 дугаар зүйлийн 1-д “Улсын Их Хурал нь дараах асуудлыг өөрийн онцгой бүрэн эрхэд хадгалж шийдвэрлэнэ гэж”. Өөрөөр хэлбэл энд онцгой бүрэн эрх гэдэг Үндсэн хуулийн нэг нэр томьёо явж байгаа.

Тэгвэл Монгол Улсын Ерөнхийлөгчийн бүрэн эрхийг заасан Үндсэн хуулийн 33 дугаар зүйл, мөн Монгол Улсын Засгийн газрын бүрэн эрхийг заасан 38 дугаар зүйлд Ерөнхийлөгч болон Засгийн газар нь дараах үндсэн бүрэн эрхийг хэрэгжүүлнэ гэж. Өөрөөр хэлбэл Үндсэн хуульд онцгой бүрэн эрх, үндсэн бүрэн эрх гэдэг 2 ялгамжтай нэр томьёог хэрэглэсэн байгаа. Энэ яагаад энэ ялгамжтай байдлаар буюу Улсын Их Хурал зөвхөн онцгой бүрэн эрхийг Улсын Их Хурал хэрэгжүүлнэ гэдэг нэршлийг хэрэглэв. Энэ учир шалтгаантай. Өөрөөр хэлбэл онцгой бүрэн эрх гэдгийн цаана энэ бүрэн эрхийг хэнтэй ч хуваалцахгүй гэсэн утга санаа тод анзаарагдаж байгаа юм. Хууль батлах, нэмэлт, өөрчлөлт оруулах, энд цэцийн гишүүнийг томилох гээд байж байгаа. Өөрөөр хэлбэл цаашдаа Улсын Их Хурал ба Ерөнхийлөгчийн энэ харилцааны асуудал Үндсэн хуулийн хүрээ рам зааг дотор явагдаж байх ёстой байна. Улсын Их Хурлаас Үндсэн хуульд зааснаар хэд хэдэн томилгоонууд хийдэг. Тухайлбал: Монгол Улсын Ерөнхий сайдыг томилдог, Монгол Улсын Их Хурлын даргыг томилдог, Улсын Хурлын Байнгын хороодын дарга нарыг томилдог, Үндсэн хуулийн цэцийн гишүүдийг томилдог. Энэ Үндсэн хуульд заасан Улсын Их Хурлын онцгой бүрэн эрхийн асуудал. Энэ бүрэн эрх рүү нь Ерөнхийлөгч хориг байдлаар дамжиж орох боломжийг Үндсэн хууль олгоогүй. Хэрвээ олговол энэ засаглалын хямрал руу түлхэнэ.

Улсын Их Хурлын даргыг томилсон шийдвэр дээр Ерөнхийлөгч хориг тавьж болох юм уу. Тэгээд цөөнхтэйгөө нийлээд 25 гишүүнтэй нийлээд хэнийг ч Улсын Их Хурлын даргаар томилуулахгүй байх боломжийг Ерөнхийлөгч ба 25 гишүүнтэй цөөнхөд Үндсэн хууль олгосон уу. Энэ асуулт мөн Ерөнхий сайдын томилгоо дээр олгосон уу. Тэгвэл парламентын засаглал, олонх, цөөнх, олонх болсон нь Засгийн газраа байгуулах тэр бүх суурь зарчмууд байж байна. Эвдэгдэнэ.

Мөн Ерөнхийлөгчид заасан онцгой бүрэн эрхүүд байна. Уучлал үзүүлэх, Төрийн одон медаль, шагнал гаргах. Улсын Их Хурал энэ бүрэн эрх рүү нь ороод байж болох юм уу.Үндсэн хууль ёсоор Ерөнхийлөгчийн зарлигийг Улсын Их Хурал хүчингүй болгох эрхтэй. Чи өгөх ёсгүй хүнд гавьяат өгсөн байна, Чи уучлал үзүүлэх ёсгүй хүнд уучлал үзүүлсэн байна гээд шийдвэрийг нь Улсын Их Хурал хүчингүй болгоод байвал яах уу. Энэ Үндсэн хуулийн хямрал руу аваачна.Тийм учраас асуудлыг цаашдаа Үндсэн хуулийнх нь хүрээ, заагт тодотгож Монгол Улсын Ерөнхийлөгчийн тухай хууль, Улсын Их Хурлын тухай хуулиар нарийвчилж заах шаардлага байгааг би протоколд албан ёсоор тэмдэглүүлж байна. Ийм үндэслэлүүдээр Ерөнхийлөгчийн хоригийг хүлээн авах боломжгүй гэж үзэж байна.

**С.Бямбацогт**: За баярлалаа. Ганбат гишүүн саналаа хэлье.

**Д.Ганбат**: За та бүхнийхээ амар амгаланг айлтгая. Ардчилсан намын бүлэг завсарлага авъя гэж хүссэн, 1 хоногийн завсарлага өгсөн. Ингээд бид бүхэн өнөөдрийн байгаа нөхцөл байдалд тааруулаад нөөц, боломжид тааруулаад ажиллаа. Үнэхээр энэ хугацаа яах ч үгүй байна. Үүнээс гадна бид нар маш хүнд нөхцөлд ажиллаж байна. энэ ордон бараг Улаанбаатар голомт болсноос гадна энэ Төрийн ордон чинь бараг голомт болсон юм шиг байна. Бид нар эрүүл мэнд, бүх юмаараа эрсдэл хийгээд энд ажиллаж байна.

Коронавирусыг бол ерөнхийдөө алдчихжээ. Бид нар үнэхээр эрүүл мэнд ч үгүй, эдийн засаг ч үгүй болсон байна. Засаглаж чадахаа байсан байна. Олигтой ч засагладаггүй байсан байна. Mэр юм нь өнөөдрийн байгаа байдлаар илэрч байна. Ерөнхийлөгчийн тавьсан хориг бол үнэхээр хууль зүйн үндэслэлтэй, хүлээж авах ёстой, засаж залруулаад явах ёстой ийм л зүйл байна. энийг хойш нь тавилгүй Хууль зүйн байнгын хороо дээр хүлээж аваад тэр өөрчлөлтийг оруулаад засаж залаад явах шаардлагатай юм байна. тэр чөлөөлсөн зүйл заалтыг нь гэнэтхэн чуулган дээр яриад гараад ирдэг. Төрийн ажлын дэс дараа явах зүйл заалт байна. Угаасаа Байнгын хороогоор дамжаад Хууль зүйн байнгын хороогоор дамжаад явах ёстой ш дээ. Гэв гэнэтхэн байхгүй нэг заалт чуулган дээр гаргаж ирээд захын хуульчид хараад сууж байна, бүгд мэдэж байна. Ийм бүдүүлэг алдаа хийгээд явж болохгүй. Энэ Хууль зүйн байнгын хорооноос, чуулганаас гарч байгаа бүх шийдвэр, хууль нэг цэг, таслал болгоноо алдаа мадаггүй хуулийн дагуу байх ёстой. Энэ зүйлээ хийж чадахгүй бол бид нар, бид нар ч юу байхав та нар засаглана энэ тэр гэж яриад хэрэггүй байх . Бусдаас наад захын хууль биелүүлэх Төрийн ажлын зарчим яриад шаардаад, ямар ч шаардлага байхгүй. Үндсэн хуулийн цэцээс бид нар олигтой шийдвэр хүлээх нөхцөл байхгүй болчихлоо.Улсын Их Хурал, Хууль зүйн байнгын хороо, Чуулган, Гишүүд маань үлгэр дуурайл үзүүлэх ёстой. Энэ тал дээр байхгүй байна. Тэгэхээр цаг алдалгүй бушуухан шиг Ерөнхийлөгчийн тавьсан хоригийг хүлээж аваад, энэ алдааг нь засаад ингээд явуулъя. Муйхарлаад битгий зүтгээд байгаа ч та нар маань. Энэ чинь тэгээд хууль дээдэлнэ, хууль ёсыг баримтална гээд байж байна ш дээ.

Нөгөө талаар бол үнэхээр ажиллахад хүнд нөхцөл байдал бий болсон байна. Энэ төр засгийг та нар 100 жил тэмдэглэлээ. 96 жилийг нь та нар авч явсан байна. Гэтэл 100 жилээ тэмдэглэж байгаа нэртэй коронавирусыг алдчихлаа. Тэрний үр дагавар бүх юмыг өнөөдөр бид нар хуралдаад сууж байхдаа үүрээд сууж байна. Тэгээд чуулган дээр л гэхэд асуудлыг нягт, нямбай хэлэлцэж чадахгүй, ковидын дэглэм гэдэг нэрээр 2,3хан минут ярьж байна. Тэгээд гарч байгаа шийдвэрүүд нь хөнгөн хуймгаа, түргэн ийм зүйл гарч байна.

Тэгээд цаана эргэж буцсан, цаг хугацаа алдсан, ийм байдалтай байна. Одоо бид нар ахиад энэ завсарлагыг сунгаж Хууль зүйн байнгын хороо ажиллаж, Ер нь Хууль зүйн байнгын хороо дүгнэлтээ гаргасан байлгүй дээ бас энэ хугацаанд. Бас манай олонх юм л бол хууль, дүрэм яриад байдаг. Тэгсэн мөртөө амьдрал дээр байдаггүй. Бид нар хэлж, ярьж байгаа шигээ амьдрал дээр баймаар байна. Ганцхан дутагдаж байгаа юм юу байна гэхээр хууль, ёсыг биелүүлэх, хууль дүрмээ сахих, хариуцлагыг ярих ийм л юм байхгүй болоод байна энэ улс оронд. Тэрний үр дагавар нь өнөөгийн нөхцөл байдал, байж байгаа байдал чинь амьдрал дээр гарч энэний төлөөсийг Монголын ард түмэн эрүүл мэнд, эдийн засаг бүх юмаараа төлж байна ш дээ. Тэгээд бид бүхэн завсарлагыг сунгах санал тавьж байна. Чуулган дээр та бүхний хийж байгаа ажилтай уялдуулаад мэдээж дүгнэлтийг гаргаж тавих болно.

**С.Бямбацогт**: Ганбат гишүүн саналаа хэллээ. Пүрэвдорж гишүүн саналаа хэлье. Хугацаатай асуудал ш дээ. Чуулган дээр бас завсарлага авч болно ш дээ. Нямбаатар гишүүн, Амарсайхан гишүүн, Мөнх-Оргил гишүүн, Сүхбаатар гишүүд ирцэд орлоо. Байнгын хорооны хуралд орж байна. Завсарлагыг 2 удаа сунгаж болно. Хуулийн заалттай. Та тэгээд энд авъя гэж байгаа юм уу, чуулган дээр гэж байгаа юм уу. Үдээс хойш хүртэл завсарлагыг сунгая. Үдээс хойш 15 цаг хүртэл завсарлагыг сунгалаа.

ЗАВСАРЛАГА.

**С.Бямбацогт**: Байнгын хорооны эрхэм гишүүдийн энэ өдрийн амгаланг айлтгая. Байнгын хорооны хуралдаан үргэлжилнэ. Байнгын хорооны хуралдааны ирц хүрсэн тул 2021 оны 4 дүгээр сарын 7-ны өдрийн хуралдаан нээснийг мэдэгдье. Ирцэд орсон гишүүдийг танилцуулъя. Дашдондогийн Ганбат гишүүн ирсэн байна, Шатарбалын Раднаасэд гишүүн, Сандагийн Бямбацогт гишүүн, Бөхчулууны Пүрэвдорж гишүүн, Норовын Алтанхуяг гишүүн, Сайнбуянгийн Амарсайхан гишүүн, Цэндийн Сандаг-Очир гишүүн, Баттөмөрийн Энхбаяр гишүүн, Цэрэнжамцын Мөнхцэцэг гишүүн, Дамдины Цогтбаатар гишүүн, Цэндийн Мөнх-Оргил гишүүн, Жамъянхорлоогийн Сүхбаатар гишүүн нар нийт 12 гишүүн хүрэлцэн ирсэн байна. Сэргэлэн гишүүн, Учрал гишүүн эмнэлгийн чөлөөтэй байгаа.

Монгол Улсын “Үндсэн хуулийн цэцийн гишүүнийг томилох, Үндсэн хуулийн цэцийн гишүүнээс чөлөөлөх тухай” Улсын Их Хурлын 2021 оны 31 дүгээр тогтоолд хэсэгчлэн тавьсан Монгол Улсын Ерөнхийлөгчийн хоригийг үргэлжлүүлэн хэлэлцэнэ. Хэлэлцэх асуудалд саналтай гишүүн байна уу. Алга байна. Хэлэлцэх асуудалдаа оръё.

Монгол Улсын “Үндсэн хуулийн цэцийн гишүүнийг томилох, Үндсэн хуулийн цэцийн гишүүнээс чөлөөлөх тухай” Улсын Их Хурлын 2021 оны 31 дүгээр тогтоолд хэсэгчлэн тавьсан Монгол Улсын Ерөнхийлөгчийн хоригийг үргэлжлүүлэн хэлэлцэнэ. Хэлэлцэж байгаа асуудалтай холбогдуулан албан тушаалтнууд хараахан хүрэлцэн ирээгүй байна. Одоо холбогдуулан гишүүд асуулт асууж, үг хэлж дууссан байгаа. Пүрэвдорж гишүүн үлдсэн байгаа. Үг хэлэхгүй гэж байна. Ерөнхийлөгчийн хоригтой холбогдуулан гишүүд үг хэлж дууслаа.

Санал хураалт явуулна. Монгол Улсын Их Хурлын чуулганы хуралдааны дэгийн тухай хуулийн 88.6-д Байнгын хорооны болон нэгдсэн хуралдаанд оролцсон гишүүдийн 2/3 буюу 66.6 хувь нь Монгол Улсын Ерөнхийлөгчийн хоригийг хүлээж аваагүй бол хууль тогтоол хүчин төгөлдөр үлдэнэ гэж заасан. Санал хураалтын дэмжье гэсэн томьёоллоор хураана. Хоригийг хүлээж авъя гэвэл дэмжье, хүлээж авахгүй гэвэл дэмжихгүй гэсэн саналаа өгөх нь байна.

Гишүүн санал хураалтад бэлэн үү. Үндсэн хуулийн цэцийн гишүүнээр томилох, Үндсэн хуулийн цэцийн гишүүнээс чөлөөлөх тухай Улсын Их Хурлын 202 оны 31 дүгээр тогтоолд хэсэгчлэн буюу бүрэн эрхийн хугацаа нь дуусгавар болсон тул Шарын Цогтоог Монгол Улсын Үндсэн хуулийн цэцийн гишүүнээс чөлөөлсүгэй гэсэн 2 дугаар хэсэгт тавьсан Монгол Улсын Ерөнхийлөгчийн хоригийг хүлээж авах нь зүйтэй гэсэн саналаар санал хураалт явуулъя. Санал хураалт. Санал хураалтад 11 гишүүн оролцсоноос 2 гишүүн буюу 18.2 хувийн саналаар энэ санал дэмжигдсэнгүй. Санал хураалтыг явуулж дууслаа.

Үндсэн хуулийн цэцийн гишүүнээр томилох, Үндсэн хуулийн цэцийн гишүүнээс чөлөөлөх тухай Улсын Их Хурлын 2021 оны 31 дүгээр тогтоолд хэсэгчлэн тавьсан Монгол Улсын Ерөнхийлөгчийн хоригийг хэлэлцэж дууслаа.

Монгол Улсын Ерөнхийлөгчийн хоригийг хэлэлцсэн талаарх Байнгын хорооны санал, дүгнэлтийг чуулганы нэгдсэн хуралдаанд танилцуулах гишүүн байна уу. За би танилцуулъя. Байнгын хорооны хуралдаанаар хэлэлцэх асуудал дууссан тул хуралдаан хаасныг мэдэгдье. Хуралдаандаа идэвхитэй оролцсон гишүүддээ баярлалаа.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Э.СУВД-ЭРДЭНЭ